CELEX: C2006/022/08
Language: hu
Date: 2006-01-28 00:00:00
Title: C-387/05. sz. ügy: Az Európai Közösségek Bizottsága által az Olasz Köztársaság ellen  2005. október 24-én  benyújtott kereset

28.1.2006   
            
            
               HU
            
            
               Az Európai Unió Hivatalos Lapja
            
            
               C 22/4
            
         Az Európai Közösségek Bizottsága által az Olasz Köztársaság ellen 2005. október 24-én benyújtott kereset
   (C-387/05. sz. ügy)
   (2006/C 22/08)
   Az eljárás nyelve: olasz
   Az Európai Közösségek Bizottsága (képviselik: G. Wilms és L. Visaggio, meghatalmazotti minőségben) 2005. október 24-én keresetet nyújtott be az Európai Közösségek Bíróságához az Olasz Köztársaság ellen.
   A felperes keresetében azt kéri, hogy a Bíróság:
   
               —
            
            
               állapítsa meg, hogy az Olasz Köztársaság – mivel egyoldalúan mentesítette a mind katonai, mind polgári célú használatra szolgáló árukat a behozatali vám alól, és megtagadta az e mentesítés miatt jogtalanul be nem szedett saját források, valamint a Bizottságot amiatt megillető késedelmi kamatok kiszámítását és befizetését, hogy e saját forrásokat nem bocsátotta idejében a Bizottság rendelkezésére – nem teljesítette egyrészt az EK 26. cikkből, a 2913/92/EK rendelet (1) 20. cikkéből, valamint ennek következtében a közös vámtarifából, másrészt pedig az 1552/89/EGK, Euratom tanácsi rendelet (2) 2., 9., 10. cikkéből és 17. cikkének (1) bekezdéséből, valamint az 1150/2000/EK, Euratom rendelet (3) megfelelő rendelkezéseiből eredő kötelezettségeit;
            
         
               —
            
            
               kötelezze az Olasz Köztársaságot a költségek viselésére.
            
         Jogalapok és fontosabb érvek:
   Az egyes fegyverekre és katonai felszerelésekre alkalmazandó behozatali vámok felfüggesztéséről közösségi szinten utólag, 2003. január 1-jei hatállyal a 150/2003/EK tanácsi rendelettel (4) határoztak.
   A Bizottság véleménye szerint az Olaszország által az említett rendelet alkalmazását megelőző időszakban biztosított egyoldalú mentesítés az EK 26. cikktől és a közösségi vámelőírásoktól való jogellenes eltérést valósított meg, amelynek következtében megengedhetetlen módon csökkentek a Közösség saját forrásainak minősülő vámbevételek.
   
      (1)  HL L 302., 1992.10.19., 1. o.; magyar nyelvű különkiadás 2. fejezet, 4. kötet, 307. o.
   
      (2)  HL L 155., 1989.6.7., 1. o.
   
   
      (3)  HL L 130., 2000.5.31., 1. o.
   
   
      (4)  HL L 25., 2003.1.30., 1. o.; magyar nyelvű különkiadás 2. fejezet, 13. kötet, 15. o.